b'\n_START_ARTICLE_\nCarlton Palmer\n_START_SECTION_\nKlubbkarriere\n_START_PARAGRAPH_\nPalmer startet sin spillerkarriere hos West Bromwich Albion FC, hvor han skrev under p\xc3\xa5 en proffkontrakt i desember 1984. Han fikk sin seriedebut for WBA i september 1985, da han kom inn som innbytter i kampen mot Newcastle United FC. Etter \xc3\xa5 ha spilt over 120 seriekamper for klubben meldte han overgang til Sheffield Wednesday FC i februar 1989 p\xc3\xa5 en overgangssum verdt 750 000 pund. Der etablerte han seg fast p\xc3\xa5 midtbanen p\xc3\xa5 \xc3\xb8verste niv\xc3\xa5, og fikk over 200 seriekamper frem til 1994. Han var ogs\xc3\xa5 en del av et Wednesday-lag som spilte seg frem til finalene i FA-cupen og ligacupen i 1993, som begge var mot Arsenal FC._NEWLINE_I juni 1994 ble Palmer kj\xc3\xb8pt av Leeds United FC og manager Howard Wilkinson for 2,6 millioner pund, og etablerte seg i et Leeds-lag som i denne perioden var en middelhavsfarer i Premier League. Han spilte i sin andre ligacupfinale i 1996, da Leeds m\xc3\xb8tte Aston Villa FC i en kamp som endte med tap 0\xe2\x80\x933. Etter at Wilkinson fikk sparken som manager i september 1996 og ble erstattet av George Graham, fikk Palmer f\xc3\xa6rre kamper i startoppstillingen. I september 1997 ble han kj\xc3\xb8pt av Southampton FC og manager Dave Jones for \xc3\xa9n million pund. P\xc3\xa5 to sesonger fikk han kun 45 seriekamper, og i januar 1999 ble han solgt videre til Nottingham Forest FC for 1,1 millioner pund._NEWLINE_Etter oppholdet i Southampton og Nottingham Forest var karrieren p\xc3\xa5 hell, og oppholdene hos de fremtidige klubbene ble desto kortere. Etter \xc3\xa5 ha blitt solgt til Coventry City FC i september 1999 gikk han s\xc3\xa5 videre til l\xc3\xa5neopphold hos klubbene Watford FC og gamleklubben Sheffield Wednesday frem til 2001, f\xc3\xb8r han deretter gikk inn som spillende trener hos Stockport County FC og siden hos Mansfield Town FC. Han la deretter opp som aktiv spiller i midten av september 2005.\n_START_SECTION_\nInternasjonal karriere\n_START_PARAGRAPH_\nPalmer fikk sin landslagsdebut for det engelske herrelandslaget den 29. april 1992 mot Russland, en kamp som endte uavgjort 2\xe2\x80\x932. Han ble deretter tatt ut i landslagstroppen til EM i fotball 1992 i Sverige av landslagstrener Graham Taylor. Her spilt han sentral midtbane i Englands tre kamper mot henholdsvis Danmark (0\xe2\x80\x930), Frankrike (0\xe2\x80\x930) og Sverige (1\xe2\x80\x932), men fikk ikke spille noen flere kamper i det (for Englands del) mislykkede mesterskapet._NEWLINE_Han spilte deretter \xc3\xa5tte kamper under Englands kvalifisering til VM i fotball 1994, hvor han fikk sitt f\xc3\xb8rste og eneste m\xc3\xa5l mot San Marino. England klarte ikke \xc3\xa5 kvalifisere seg til verdensmesterskapet og han ble ikke tatt ut til flere landskamper under den nye landslagssjefen Terry Venables.\n_START_SECTION_\nTrenerkarriere\n_START_PARAGRAPH_\nPalmers trenerkarriere startet i november 2001, da han ble utnevnt til spillende manager for Stockport County FC. Han fikk deretter sparken i september 2003 etter manglende resultater, men i november 2004 tok han over managerrollen i Mansfield Town FC etter tidligere landslagskollega Keith Curle. Etter \xc3\xa5 ha tilbragt lange perioder i nedrykksposisjon i Football League Two gikk Palmer frivillig av som manager i september 2005.'